《奉思斯远兄成诗以寄》
宋代·赵蕃

丛丛庭前萱，叶叶檐外蕉。
何曾百忧释，但觉中心焦。
故人在何许，山川极吴楚。
大江涌奔腾，重湖互吞吐。
别来书不至，更望诗能寄。
相从志若河，相去有如此。
普天仰何大，一己俯何隘。
胡为自罗网，无事忽投械。
凭高政悠悠，思远忽不收。
归来重有感，立壁成幽幽。
萱丛暗已敛，蕉叶抽未展。
百忧攻余心，舐笔空喁噞。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。